ka fr ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka ka en ka ka ka ka ka ka ka ka ka ka en en ka ka ka ka ka de ka en en ka ka ka ka ka ka de ka ka ka vi ka ka ka ka
იუსტიციის სამინისტრომ ალიმენტის შესახებ ჰააგის კონვენციის თაობაზე უწყებათაშორისი შეხვედრა გამართა
იუსტიციის სამინისტროში მომზადებულ ცვლილებებს საკანონმდებლო, აღმასრულებელი და სასამართლო ხელისუფლების წარმომადგენლები გაეცნენ.
კანონპროექტის მიზანია ქართული კანონმდებლობის ევროპულ სამართალთან დაახლოება, კერძოდ, „ბავშვის სასარგებლოდ ალიმენტის საერთაშორისო გადახდევინებისა და ოჯახის რჩენის სხვა ფორმების შესახებ“ ჰააგის 2007 წლის 23 ნოემბრის კონვენციისა და „რჩენის ვალდებულების საკითხებზე გამოსაყენებელი სამართლის თაობაზე“ 2007 წლის 23 ნოემბრის ოქმის სავალდებულოდ აღიარება.
ჰააგის კონვენციისა და ოქმის რატიფიცირების შემთხვევაში, საქართველოში მყოფი ბავშვებისთვის, საჭიროებისას, უზრუნველყოფილი იქნება პასუხისმგებელი პირებისაგან ალიმენტის საერთაშორისო გადახდა. კონვენციის ხელშემკვრელი სახელმწიფოები ითანამშრომლებენ ურთიერთდახმარების სისტემის ჩამოყალიბებისა და ოჯახის რჩენის საერთაშორისო ხასიათის დავებზე ეფექტიანი და სწრაფი მართლმსაჯულების განსახორციელებლად.
გარდა იმისა, რომ ამ სამართლებრივი აქტების სავალდებულოდ აღიარება ჩვენი ქვეყნისთვის საქართველოსა და ევროკავშირს შორის ასოცირების დღის წესრიგით გათვალისწინებული ვალდებულებაა, კონვენცია ბავშვის უფლებების დაცვის და მისი საუკეთესო ინტერესების გათვალისწინების მაღალ სტანდარტს აწესებს.
ჰააგის კონვენციისა და ოქმის რატიფიცირება უახლოეს მომავალში იგეგმება.
ჰააგის კონვენციისა და ოქმის იმპლემენტაციისათვის მომზადებული საკანონმდებლო ცვლილებების გარშემო დისკუსია საქართველოში გაერო-ს განვითარების პროგრამა UNDP-ის მხარდაჭერით გაიმართა.
რატი ბრეგაძემ დუბლინში ქართული დიასპორის წარმომადგენლებს მიმდინარე პროექტები და ახალი ინიციატივები გააცნო
იუსტიციის მინისტრი სამინისტროს წარმომადგენლებთან და ირლანდიაში საქართველოს ელჩთან, გიორგი ზურაბაშვილთან, ერთად დუბლინში ქართული დიასპორის წევრებს შეხვდა და საკვირაო სკოლის მოსწავლეებს ახალი სასწავლო წლის დაწყება მიულოცა.
საუბარი შეეხო დიასპორასა და სახელმწიფოს შორის არსებულ ურთიერთობებს და საზღვარგარეთ მცხოვრები თანამემამულეების ინტერესებზე მორგებულ საკანონმდებლო ცვლილებებსა და პროექტებს.
ირლანდიაში მცხოვრებმა ქართველებმა კმაყოფილება გამოთქვეს პასპორტებისა და პირადობის დამადასტურებელი მოწმობების საფასურის შემცირებასთან დაკავშირებით.
მინისტრმა აღნიშნა, რომ პრემიერ-მინისტრის დავალებით, საგარეო საქმეთა სამინისტროსთან ერთად, მზადდება საკანონმდებლო ინიციატივა, რაც კიდევ უფრო მეტად შეუწყობს ხელს დიასპორის სტრატეგიით განსაზღვრული მიზნების მიღწევას.
რატი ბრეგაძე ირლანდიის პენიტენციური სისტემის გენერალურ დირექტორს შეხვდა
დუბლინში გამართული მინისტერიალის ფარგლებში რატი ბრეგაძემ დუბლინის პენიტენციური დაწესებულება მოინახულა და ირლანდიის პენიტენციური სამსახურის გენერალურ დირექტორ კარონ მაკკაფრის შეხვდა.
შეხვედრაზე საქართველოს იუსტიციის მინისტრმა განაცხადა, რომ თავისუფლებაშეზღუდული პირების უფლებების მაღალ დონეზე დაცვა სამინისტროს უმთავრესი პრიორიტეტია; პენიტენციური, პრობაციისა და დანაშაულის პრევენციის სისტემების განვითარება კი, სწორედ საუკეთესო ევროპული და საერთაშორისო სტანდარტების შესაბამისად ხორციელდება.
რატი ბრეგაძემ კარონ მაკკაფრის რეაბილიტაციისა და რესოციალიზაციის მიმართულებით პენიტენციურ დაწესებულებებში დანერგილი სიახლეები გააცნო. მასპინძელი მხარის განსაკუთრებული ინტერესის საგანი ციფრული უნივერსიტეტი და სპორტის მართვის სისტემა იყო. რატი ბრეგაძის მოწვევით ირლანდიის პენიტენციური სამსახურის დელეგაცია საქართველოს ეწვევა. ვიზიტის მიზანი ქართული გამოცდილების გაზიარება და ერთობლივი პროექტების დაგეგმვა იქნება.
იუსტიციის მინისტრმა ირლანდიის პენიტენციური სისტემის გენერალურ დირექტორთან საუბრისას ყურადღება გაამახვილა მცირე ზომის საპატიმრო დაწესებულებების მნიშვნელობაზეც. რატი ბრეგაძემ განაცხადა, რომ ასეთი ტიპის ციხე საქართველოში მიმდინარე წლის ბოლომდე გაიხსნება.
იუსტიციის მინისტრი ირლანდიაში ევროპის საბჭოს წევრი ქვეყნების მინისტერიალზე იმყოფება. ღონისძიება ოჯახური, სექსუალური და გენდერული ძალადობის თემატიკაზე მსჯელობას ეძღვნება. See less
თბილისი, გორგასლის ქუჩა 24ა [email protected] (+995 32) 2 405 087
Copyright © 2021 საქართველოს იუსტიციის სამინისტრო